送趙幾道赴台州錄事
作者：薛師石
朝代：宋

paragraphs: 廳前綆汲何從來，清流海底通九垓。
天河地脈㶏旋轉，上中下井躔三台。
滿城桃花二仙種，方廣金殿三門開。
一時會上幾許人，若匪佛種應仙才。
于公徒知高其閭，豈識大化非胚胎。
今茲送言暫相別，詩規筆誨紛崔嵬。
傅說明星定入夢，方朔跡穢空諧詼。
不昵不阿予與汝，古交淡淡無嫌猜。